*Ovaj poziv se financira iz Europskog fonda za regionalni razvoj*

**Smjernice o uvjetima glede**

**pravila o državnim potporama**

Ovaj Prilog sastavni je dio Uputa za prijavitelje, u okviru Poziva na dostavu projektnih prijedloga ''Priprema IRI infrastrukturnih projekata'' (u daljnjem tekstu: Poziv) čiji je cilj informirati potencijalne prijavitelje o primjeni pravila o državnim potporama koja se odnose na područje istraživanja, razvoja i inovacija u kontekstu ovog Poziva.

Ove Smjernice temelje se na Okviru Zajednice za državne potpore za istraživanje, razvoj i inovacije[[1]](#footnote-1) (2014/C 198/01) (u daljnjem tekstu, “Okvir Zajednice”) koji je donijela Europska komisija, a koji utvrđuje detaljna pravila koja se odnose na postojanje državnih potpora u projektima istraživanja i razvoja.

Da bi potpora bila klasificirana kao državna potpora moraju biti kumulativno zadovoljena sljedeća četiri kriterija[[2]](#footnote-2):

1. da sredstva dodjeljuje država odnosno da je riječ o javnim sredstvima u bilo kojem obliku;
2. da potpora predstavlja selektivnu ekonomsku prednost stavljanjem određenih poduzetnika ili proizvodnju određene robe u povoljniji položaj;
3. da potpora narušava ili prijeti narušavanjem tržišnog natjecanja;
4. utječe na trgovinu među državama članicama.

Prijavitelji u okviru ovog Poziva su znanstvene organizacije upisane u Upisnik znanstvenih organizacija koje ispunjavaju kriterije za istraživačku organizaciju prema odredbama Okvira Zajednice.

|  |
| --- |
| ***Istraživačka/znanstvena organizacija ili organizacija za istraživanje i širenje znanja*** znači subjekt (kao što su sveučilišta ili istraživački instituti, agencije za prijenos tehnologije, posrednici u inovaciji, fizičke osobe ili virtualni kolaborativni subjekti usmjereni na istraživanje), bez obzira na njegov pravni status (ustrojstvo na temelju javnog ili privatnog prava) odnosno način financiranja, čiji je prvenstveni cilj nezavisno provoditi temeljno istraživanje, industrijsko istraživanje ili eksperimentalni razvoj ili s rezultatima tih djelatnosti upoznati široku javnost, putem predavanja, objavljivanja ili prijenosa znanja. Ako taj subjekt obavlja i ekonomske djelatnosti, financiranje, troškovi i prihodi tih ekonomskih djelatnosti moraju se obračunati zasebno. Poduzetnici koji imaju presudan utjecaj na takav subjekt, na primjer kao vlasnici udjela u njemu ili kao njegovi članovi, nemaju povlašteni pristup rezultatima koje subjekt proizvede. (Vidi poglavlje 1.3 Okvira Zajednice). |

Znanstvene organizacije dužne su dokazati sukladnost navedenoj definiciji Okvira zajednice i to putem statuta ili drugog akta prijavitelja.

Državne potpore dodjeljuju se samo za ekonomsku djelatnost nekog subjekta. Sredstva koja se dodjeljuju za djelatnosti koje su neekonomskog karaktera, ne smatraju se državnim potporama.

**Sredstva dodijeljena temeljem ovog Poziva prijavitelji ne smiju koristiti za ekonomske djelatnosti i to su dužni navesti u Izjavi** (Obrazac 3). Posljedično, to znači da ta sredstva ne predstavljaju državnu potporu.

Prema Okviru Zajednice, Komisija smatra da su sljedeće djelatnosti znanstvenih organizacija (ZO) općenito neekonomske (vidi također i Pojmovnik Uputa za prijavitelje):

|  |
| --- |
| 1. **Primarne djelatnosti istraživačkih organizacija:**
* edukacija u svrhu većeg broja kvalificiranijih ljudskih resursa. Javno obrazovanje organizirano u okviru nacionalnog obrazovnog sustava, koje uglavnom ili u potpunosti financira država i pod nadzorom je države, smatra se neekonomskom djelatnošću;[[3]](#footnote-3)
* neovisno istraživanje i razvoj za više znanja i bolje razumijevanje, uključujući kolaborativni I&R pri kojem istraživačke organizacije učinkovito surađuju;
* neisključivo i nediskriminacijsko širenje rezultata istraživanja, primjerice podučavanjem, bazama podataka s otvorenim pristupom, otvorenim publikacijama ili računalnim programima s otvorenim kodom.
1. **Aktivnosti prijenosa znanja**[[4]](#footnote-4), ako ih izvršava istraživačka organizacija (uključujući njihove odjele ili podružnice) ili se izvršavaju zajedno s takvim tijelima ili u ime drugih takvih subjekata, pri čemu se sav prihod od takvih djelatnosti/aktivnosti ponovno ulaže u primarne djelatnosti/aktivnosti istraživačke organizacije.
 |

Izuzetkom se smatra:

|  |
| --- |
| Ako određena znanstvena organizacija provodi **gotovo isključivo neekonomske djelatnosti**, njezino financiranje može biti u potpunosti isključeno iz područja primjene pravila o državnim potporama pod uvjetom da je :1. ekonomska djelatnost **isključivo pomoćna** djelatnost, odnosno odgovara djelatnosti koja je:
* izravno povezana s radom istraživačke/znanstvene organizacije i neophodna za taj rad ili
* neodvojivo povezana s njihovom glavnom neekonomskom upotrebom, i
1. opseg joj je ograničen.

To je slučaj ako ekonomske djelatnosti **troše potpuno jednake inpute** (primjerice materijal, oprema, radna snaga i fiksni kapital) kao i neekonomske djelatnosti, a kapaciteti koji se svake godine dodjeljuju tim ekonomskim djelatnostima ne premašuju 20% ukupnih godišnjih kapaciteta predmetnog subjekta. |

Iz projektnog prijedloga mora biti vidljivo da je buduća infrastruktura namijenjena za neekonomske djelatnosti istraživačkih/znanstvenih organizacija. Ukoliko je projektom predviđena izrada Studije izvedivosti, Studija također mora odražavati činjenicu da se radi istraživačkoj infrastrukturi namijenjenoj za neekonomske djelatnosti prema uvjetima i definicijama ovih Smjernica.

Vezano za poštivanje pravila o državnim potporama, u kontekstu ovog Poziva, isto je osigurano odredbama Općih uvjeta ugovora o vlasništvu i trajnosti, te će se provjeravati u Izvješćima nakon provedbe tijekom 5 godina nakon završetka provedbe projekta.

***Napomena*:**

Nepoštovanje pravila o državnim potporama tijekom i nakon provedbe projekta dovodi do materijalne i kaznene odgovornosti prijavitelja te će biti razlogom postupanja nadležnih tijela.

1. <http://eur-lex.europa.eu/legal-content/HR/TXT/PDF/?uri=CELEX:52014XC0627(01)&from=HR> [↑](#footnote-ref-1)
2. Prvi stavak članka 107. Ugovora o funkcioniranju Europske unije određuje elemente državne potpore navodeći da „svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama", Ugovor o funkcioniranju Europske unije (UFEU, konsolidirana verzija, SL C 115/47, 9.5.2008). [↑](#footnote-ref-2)
3. Potrebno je napomenuti da ovo ne obuhvaća izobrazbu radne snage koja, kako je definirano u pravilima za državne potpore za usavršavanje, ne predstavlja neekonomsku primarnu djelatnost/aktivnost istraživačkih organizacija. Vidi čl. 31 GBER-a u kojem se navode određene kategorije potpora koje su spojive s unutarnjim tržištem u primjeni članaka 107. i 108. Ugovora (OJ L 187, 26.6.2014,str. 1). [↑](#footnote-ref-3)
4. Prema Okviru Zajednice, prijenos znanja znači bilo koji proces čiji je cilj stjecanje, prikupljanje i dijeljenje eksplicitnog i prešutnog znanja, uključujući vještine i sposobnosti u ekonomskim i neekonomskim djelatnostima/aktivnostima kao što su istraživačka suradnja, konzalting, licenciranje, osnivanje novih poduzeća, objavljivanje i mobilnost istraživača i drugog osoblja uključenog u te aktivnosti. Uz znanstveno i tehnološko znanje, prijenos znanja uključuje i druge oblike znanja, primjerice znanje o uporabi standarda i propisa koji ih sadržavaju te o uvjetima u stvarnim radnim okruženjima i metodama za inovaciju organizacije poslovanja te upravljanje znanjem povezanim s utvrđivanjem, stjecanjem, zaštitom, obranom i iskorištavanjem nematerijalne imovine. [↑](#footnote-ref-4)